作者:無名氏
標題:南呂・金字經
內容:學仙須學做天仙，修煉金丹性命全。全，羲皇畫卦先。先天К，明師的訣傳。金丹大藥不難求，家家有種可自修。修，休離丹灶頭。無中有，坎離顛倒收。金丹妙道大神功，降收白虎攝赤龍。龍，烹煎玉鼎中。須臾用，陰陽造化工。黍珠餌罷罷雍雍，精調火候十月功。功，胎仙靈變通。嬰兒踴，萬真朝絳宮。慧光明徹本來宗，無邊法界一性通。通，禪心空不空。如來共，老君儒化同。修真祖性復全真，自在逍遙物外人。人，無貪無恚嗔。長生事，杏花枝上春。善功八百行三千，四海遨遊度有緣。緣，九重丹詔宣。乘鸞鶴，班行列御前。見聞知覺總休題，悟得真空及第歸。歸，勘破造化機。非難易，永劫天地齊。天機洩漏勉諸公，不是尋常乾慧通。通，掃除皈正宗。勤修奉，化行仙聖風。